Il DRG - in'ovra culturala monumentala

(lr)

Da temp en temp èsi necessari da regurdar ad ina da las ovras scientificas las pli impurtantas davart il rumantsch: Il Dicziunari rumantsch grischun (DRG). Quel n’ha da far nagut cun il nov linguatg da standard. Il DRG è in inventari cumplessiv dals divers dialects ed idioms rumantschs scrits. Mintga pled vegn, tenor il chavazzin ladin, registrà en las variantas foneticas ed ortograficas che varieschan savens da regiun a regiun, da lieu a lieu, ed analisà en sia derivanza etimologica e muntada semantica, sociologica ed etnologica. Proverbis e locuziuns e lur cuntegn e diever, sco era magari illustraziuns d'utensils vegls fan part da l'inventari. Las decleraziuns scientificas èn en tudestg, uschia che quest'ovra chatta interess scientific sur ils cunfins da noss pajais ora.
L'ovra monumentala, cumenzada il 1904 da Robert da Planta, ha cuntanschì cun il fascichel 119 il pled “inguotta”. Mintga fascichel cuntegna circa 60 paginas. Uschia san ins ch'il DRG cumpiglia oz var 7150 paginas. La redacziun sa cumpona da preschent da quatter persunas: Felix Giger (chauredactur), Carli Tomaschett, Marga Annatina Secchi e Kuno Widmer.
Per scriver ina tala ovra dovri in'immensa rimnada da material. Malgrà ch'il DRG vegn redigì e stampà oz cun computer, sa chatta la gronda part da la savida che vegn duvrada per scriver ils singuls artitgels sin cedels. Sin milliuns da pitschens palpiris deponids survesaivlamain en stgatlas han scienziadas e scienziads rimnà durant decennis furmas e modas d'applitgar il linguatg. A l'entschatta han ins fatg questiunaris per quest intent, e dapi lur èn millis paginas vegnidas excerpadas, han neologissems cumplettà la rimnada.
Il DRG n’è betg fatg per bibliotecas ed universitads, mabain per mintgin che ha interess dal linguatg e da tut quai che ha da far cun quel. Il DRG è, sco ses anteriur redactur, dr. Alexi Decurtins, ha ditg ina giada, “in'enciclopedia da l'istorgia culturala grischuna”.
Da retrair tar l'Institut dal Dicziunari Rumantsch Grischun, Rohanstr. 5, 7000 Cuira, fr. 30.-/fascichel.